《舟次郁水》
清代·汪全泰

赤日衔云卧江底，倒射黄波湿船尾。苍雷注地飞紫星，龙子扰船呼百灵。

青桂红蕉满沙渚，摇荡江风半天雨。古穴蛮镫十丈高，猺人夜起凌空语。

萋萋月气成余霞，老鱼夜食句漏砂。腥涎滴绿扫不去，明日石床生毒花。

作者简介：汪全泰，字竹海，仪徵人。嘉庆甲子举人，东河候补同知。有《铁盂居士诗稿》。